KIRJALLINEN KYSYMYS P-3964/00 esittäjä(t): Olivier Dupuis (TDI) neuvostolle. Tunisia.



Virallinen lehti nro 174 E , 19/06/2001 s. 0202 - 0202



KIRJALLINEN KYSYMYS P-3964/00 esittäjä(t): Olivier Dupuis (TDI) neuvostolle (20. joulukuuta 2000) Aihe: Tunisia Vaikka presidentti Ben Ali antoikin 7. marraskuuta 2000 jälleen kerran uuden lausunnon uudistuksista, oikeusvaltion ja perusvapauksien periaatteet eivät ole edistyneet Tunisiassa lainkaan. Jo useita kuukausia nälkälakossa olleiden vankien tilanne on erittäin vakava. Lisäksi väliaikaismääräyksen antava tuomari on asettanut Tunisian ihmisoikeusyhdistyksen oikeusmenettelyn alaiseksi sen jälkeen, kun neljä johtotehtävistä hylättyä ehdokasta nosti viimeisimmän kokouksen tuloksia vastaan kumoamiskanteen. Kokous oli hyväksynyt autonomisen linjan suhteessa Tunisian viranomaisiin. Haaste annettiin 24 tuntia sen jälkeen, kun asianajaja Mohktar Trifi, Tunisian ihmisoikeusyhdistyksen uusi puheenjohtaja, oli antanut lausunnon, jonka mukaisesti Tunisian viranomaiset pyrkivät oikeustoimin yhdistyksen hajottamiseen. Kannetta tutkitaan 25. joulukuuta 2000. Neuvosto ei ole reagoinut Tunisian uusiin perusoikeuksien loukkauksiin. Eikö neuvosto pidä EU:n ja Tunisian assosiointisopimuksen 2 artiklaa sitovana lausekkeena? Ja eikö neuvoston reagoimattomuus, kuten myös se, että Euroopan investointipankki myönsi Tunisialle kaksi yhteensä 70 miljoonan euron suuruista lainaa ainoastaan muutama tunti sen jälkeen, kun Tunisian ihmisoikeusyhdistys asetettiin oikeustutkintaan, ole Tunisian kansalaisille merkki siitä, että unioni ei ole kiinnostunut heidän perusvapauksistaan? Eikö tämä osoita, että EU hyväksyy Tunisian viranomaisten harjoittamat toimet? Vastaus (12. maaliskuuta 2001) Neuvosto on arvoisan parlamentin jäsenen tavoin huolissaan Tunisian ihmisoikeustilanteesta yleensä ja erityisesti viimeaikaisista tapahtumista. Puheenjohtajavaltio seurasi sekä Tunisian ihmisoikeusyhdistyksen että Moncef Marzoukin oikeudenkäyntejä. Demokratian periaatteiden ja ihmisoikeuksien kunnioittaminen todellakin mainitaan olennaisena tekijänä Tunisian kanssa tehdyn assosiaatiosopimuksen 2 artiklassa, mutta neuvoston mielestä sopimuksen 90 artiklan mukaisiin toimenpiteisiin olisi ryhdyttävä vain ääritapauksissa. Ihmisoikeusasiat, joihin kuuluu myös ilmaisunvapaus, ovat keskeinen osa EU:n ja Tunisian eri tasoilla käytävää poliittista vuoropuhelua, jota käytiin viimeksi assosiaationeuvostossa tammikuussa 2000. EU on aina tehnyt selväksi, että se ottaa tarvittaessa ihmisoikeusasiat ja niihin liittyvät erityistapaukset käsiteltäväksi asianmukaisella tasolla. Poliittinen vuoropuhelu on myötävaikuttanut siihen, että Tunisian viranomaiset ovat toteuttaneet useita myönteisiä toimenpiteitä, mm. vapauttaneet poliittisia vankeja, palauttaneet passeja ja ryhtyneet vaali- ja lehdistölainsäädännön uudistamiseen. Neuvosto on pannut tyytyväisenä merkille, että Tunisiassa on perustettu uusi ministerinvirka, jonka erityiseen vastuualueeseen kuuluvat ihmisoikeudet. Ihmisoikeudet ja demokratian periaatteet ovat myös osa Barcelonan prosessia, jossa Tunisia on mukana. Viimeksi Marseillessa marraskuussa 2000 pidetyn ministerikonferenssin päätelmissä sovittiin EU:n ja sen kumppaneiden poliittisen vuoropuhelun laajentamisesta kyseisiin asioihin. EU aikoo edelleen kaikissa sopivissa yhteyksissä kiinnittää huomiota ihmisoikeusrikkomuksiin ja tähdentää Tunisian viranomaisille ihmisoikeuksien ja demokratian periaatteiden tiukemman ja voimallisemman noudattamisen merkitystä.